
Z A P I S N I K

12. sjednice Vijeća Mjesnog odbora Vrbani, 26. travnja 2022. u prostorijama Mjesnog odbora Vrbani, Rudeška cesta148 s početkom u 18:30 sati

NAZOČNI ČLANOVI VIJEĆA:

Lovro Hrust, Ivan Kranjc, Borna Lozo, Milan Radulović, Antonija Skender, Tomislav Spahić, Dominik Nizić, Nikola Kos, 
IZOSTAO: Davor Laura

Predsjedava: Borna Lozo, predsjednik Vijeća.
Zapisnik vodi: Borna Lozo, član Vijeća.

Predsjednik konstatira da je nazočno 8 od ukupno 9 članova Vijeća, što znači da Vijeće može pravovaljano odlučivati, te otvara 12. sjednicu Vijeća Mjesnog odbora.

Vijeće jednoglasno prihvaća tekst Zapisnika 11. sjednice Vijeća, održane 17. ožujka 2022. bez izmjena.

Na prijedlog predsjednika Vijeće jednoglasno utvrđuje

DNEVNI RED

1. Postava prometnih ogledala na području Mjesnog odbora Vrbani po zahtjevu predsjednika Vijeća Mjesnog odbora Vrbani Borne Loze
2. Prijedlog projektnog zadatka za park Vrbani II
3. Postava uzdignute pješačke plohe u Rudeškoj cesti 234 po zahtjevu N.J.G. 
4. Postava klamerica za bicikle u na križanju Rudeške ceste i Palinovečke ulice po zahtjevu J.V.T.
5. Postava zaštitnog stupića u Palinovečkoj ulici 19b po zahtjevu Z.Č.
6. Prijedlog uspostave parkirališnih mjesta na nogostupu u Rujanskoj ulici sjeverno od k.br. 13 po prijedlogu Gradskog ureda za obnovu, izgradnju, prostorno uređenje, graditeljstvo, komunalne poslove i promet
7. Preimenovanje autobusnog stajališta „Ulica Hrvatskog sokola“
8. Davanje mišljenja na materijal dostavljen temeljem članka 86. stavka 2. Statuta Grada Zagreba: Nacrt prijedloga Odluke o izmjenama i dopunama Odluke o davanju u zakup i na drugo korištenje površina javne namjene
9. Pitanja, prijedlozi i obavijesti

Ad. 1. Postava prometnih ogledala na području Mjesnog odbora Vrbani po zahtjevu predsjednika Vijeća Mjesnog odbora Vrbani Borne Loze 
Članovi Vijeća primili su materijal uz poziv.
U raspravi sudjeluju svi članovi.

Nakon rasprave Vijeće jednoglasno donosi 
Z A K LJ U Č A K

1. Vijeće 
Mjesnog odbora Vrbani razmatralo je prijedlog predsjednika Vijeća Mjesnog odbora Vrbani Borne Loze o postavi prometnih ogledala na području Mjesnog odbora Vrbani.

2. Vijeće predlaže da se na sljedećim lokacijama postave prometna ogledala:

- na križanju ulice Vrbani i Lopatinečke ulice, 2 komada

- na križanju Ulice Hrvatskog sokola i Našičke ulice, 1 komad.
3. Zaključak dostaviti Vijeću Gradske četvrti Trešnjevka - jug.

Ad.2. Prijedlog projektnoga zadatka za park Vrbani II


Članovi Vijeća primili su materijal uz poziv.

U raspravi sudjeluju svi članovi.


Nakon rasprave Vijeće sa 7 glasova ZA i 1 SUZDRŽANIM donosi
Z A K LJ U Č A K

1. Vijeće Mjesnog odbora Vrbani  raspravljalo je o prijedlozima za uređenje Parka Vrbani II proširenjem obuhvata čestice k.č.br. 5990 k.o. Vrapče, na sve ostale susjedne čestice Z1 namjene, odnosno na dio k.č.br. 5746, 5747, 5748/3, 5748/5, 5751/3, 5989/2,  5992/2 i 5993 sve k.o. Vrapče te u cijelosti k.č.br. 5741/1, 5741/2, 5748/1, 5748/2, 5748/4, 5989/1, 5989/3, 5990, 5992/1, 5992/2, 5993, 5994, 5995, 5996, 5996 i 5997 sve k.o. Vrapče.
2. Prilog ovog zaključka je prijedlog projektnog zadataka Park Vrbani II.
3. Zaključak dostaviti Vijeću Gradske četvrti Trešnjevka - jug.
PRIJEDLOG PROJEKTNOG ZADATKA : 

PARK SUSJEDSTVA - VRBANI II
1. UVOD
Vijeće Mjesnog odbora Vrbani je na 4. sjednici, održanoj 17. rujna 2021. donijelo mišljenje na Program za provedbu javnog natječaja za izradu idejnog krajobrazno-urbanističko-arhitektonskog rješenja za uređenje javnog parka Vrbani II na k.č.br. 5990 k.o. Vrapče, Program kojeg je nadležni Gradski ured izradio na inicijativu i Zaključak Vijeća Gradske četvrti Trešnjevka-jug (KLASA: 363-01/20-001/307). Nakon razmatranja zahtjeva vezano za davanje mišljenje na Program, Vijeće Mjesnog odbora Vrbani donijelo je Zaključak (KLASA: 026-02/21-002/1570) kojim traži izradu novog Programa za provedbu javnog natječaja za uređenje i oblikovanje javnog parka na Vrbanima (tj. na Vrbanima II).

Vijeće je tražilo izradu Programa za javni park koji će imati (1) ugođaj perivoj parka ili park šume, (2) sadržaj za sve dobne skupine, prvenstveno djecu i osobe treće životne dobi, kao i osobe s invaliditetom i (3) koji će se nalaziti na svim česticama Z1 namjene na Vrbanima II.

Dakle osnovna koncepcija javnog parka novog saziva Vijeća različita je u odnosu na izrađeni Program. Naime, umjesto dječjeg igrališta i vježbališta, Vijeće traži park s dovoljno stablašica koje će za vrijeme ljetnih vrućina omogućiti zasjenu i ugodan boravak u parku, kao i da se u parku osigura dovoljno pješačko biciklističkih i isključivo pješačkih (šetnica) staza i česme za vodu. Nadalje, koncepcija Vijeća različita je utoliko što je tražena izrada više osjetilnih igrališta za djecu svih razvojnih dobi, uključujući i djecu s invaliditetom, kao i dovoljno prostora za odmor i socijalizaciju građana treće životne dobi, uključujući multifunkcionalni paviljon za društvena i kulturna događanja. Za kraj, značajna promjena očituje se u proširenju obuhvata s čestice k.č.br. 5990 k.o. Vrapče, na sve ostale susjedne čestice Z1 namjene, odnosno na dio k.č.br. 5746, 5747, 5748/3, 5748/5, 5751/3, 5989/2,  5992/2 i 5993 sve k.o. Vrapče te u cijelosti k.č.br. 5741/1, 5741/2, 5748/1, 5748/2, 5748/4, 5989/1, 5989/3, 5992/1, 5992/2, 5993, 5994, 5995, 5996, 5996 i 5997 sve k.o. Vrapče.

2. CILJEVI NATJEČAJA
Za početak, osnovni ciljevi natječaja su dobivanje visoko kvalitetnih rješenja koja predmetne Z1 površine privode namjeni. Cilj natječaja je dobivanje što kvalitetnijih rješenja utemeljenih u prirodi, gradnje ekološko održivim materijalima i ekonomsko održivih rješenja. Primjerice, planiranje integralnog održivog sustava oborinske odvodnje (SUDS ili WSUD) u svrhu zadržavanja oborina na postojećem slivu i korištenju istih u svrhe potencijalnog sustava navodnjavanja i slično, kao i dobivanje što kvalitetnijih rješenja za društveno koristan parkovni sadržaj.

Gradnja javnog parka važno je prvenstveno u društvenom i ekološkom smislu. Naime, prostor Vrbana II je visoko konsolidirano naselje i suočava se s posljedicama preizgrađenosti. To su, primjerice visoke i nezdrave ljetne temperature, mali postotak pokrivenosti tla hladom, niska retencija tla, preopterećenost i dotrajalost infrastrukture, prometne nesreće i nedostatak parkirališnih mjesta te općenito smanjena kvaliteta života. Jedna ideja javnog parka Vrbani II jest oblikovanje i uređenje prostora koji će ublažiti te negativne posljedice i povećati kvalitetu života stanovnika Vrbana II i Trešnjevke-jug u cjelini. Oblikovanjem prostora poboljšat će se urbana struktura i uspostaviti zelena infrastruktura naselja.

Natječajem se prvenstveno želi doći do rješenja koji će oblikovati predmetni prostor kao zelenu oazu koja ublažava posljedice klimatske krize i posljedice preizgrađenosti. Negativne posljedice se umanjuju ozelenjavanjem prostora tako da on značajno smanjuje temperaturu zraka i okolnih površina. Temperatura površina smanjila bi se cjelodnevnim zasjenjenjem što većeg dijela površine i pomoću procesa transpiracije biljaka. Osim toga, cilj natječaja je dobiti što kvalitetnija krajobrazno-arhitektonsko rješenja koja će poboljšati kvalitetu zraka, doprinijeti biološkoj raznolikosti te retenciji oborinskih voda i koja doprinose tjelesnom i mentalnom zdravlju građana.


Nadalje, natječajem se traži rješenje ugođaja prostorne površine kao parka s dovoljno mjesta za šetanje i za odmor, odnosno park šume ili perivoj parka. To posebno uključuje mjesta na kojima će vrijeme provoditi osobe treće životne dobi i djeca i mladi. Konkretno, rješenja će uključivati gradnju staza, česme za vodu, ozelenjene pergole kao sjenice. 

Nastavno na to, dječja igrališta trebaju biti osmišljena u smjeru što boljih rješenja sprava koje potiču umjetničko stvaralaštvo korisnika, slobodnu igru djece, kao što je instrument na otvorenom. Dodatni cilj je prikupiti najbolje ideje za uspostavu edukativnog i rekreativnog sadržaja za djecu svih razvojnih faza, poput postave senzoričkih otvorenih labirinta, edukativnih sadržaja na otvorenom, prirodnih puteva i sprava za motoričke izazove kod djece (penjanje, skakanje, trčanje itd). Dobivena rješenja bit će kvalitetna i u smislu da su što inkluzivnija za svu djecu, uključujući djecu s invaliditetom i osobe teže pokretljivosti, primjerice postavom vrtuljka koji nije uzdignut nad zemljom, već na razini tla. Dječje sprave za djecu s invaliditetom i smanjene pokretljivosti planirati u sklopu regularnog dječjeg igrališta kao sastavni dio zone dječje igre.

Za kraj, cilj natječaja je poticanje umjetničkog stvaralaštva u oblikovanju javnih parkova. Očekuje se rješenje koje će biti u skladu sa suvremenim praksama u europskim gradovima, korištenjem rješenja utemeljenih u prirodi.

3. Obuhvat javnog parka
Obuhvat javnog parka su k.č.br. 5990, 5992/1, 5994, 5995, 5996, 5997, 5741/1, 5741/2, 5742/1, 5748/1, 5748/2, i 5748/4 u cijelosti, te dio k.č.br. 5747, 5748/5, 5748/3, 5751/3, 5751/9 sve k.o. Vrapče. Obuhvat natječaja najvećim dijelom je u zoni javnog parka (Z1 namjena), no dijelom obuhvaća i površinu infrastrukturnih sustava, odnosno koridor prometnica. To su dio k.č.br. 5746, 5747, 5748/3, 5748/5, 5751/3, 5989/2,  5992/2 i 5993 sve k.o. Vrapče te u potpunosti k.č.br. 5741/1, 5741/2, 5748/1, 5748/2, 5748/4, 5989/1, 5989/3, 5990, 5992/1, 5992/2, 5993, 5994, 5995, 5996, 5996 i 5997 sve k.o. Vrapče. Okvirna površina javnog parka iznosi 22.500 m2. Predmetni prostor omeđen je Lopatinečkom ulicom na jugu, ulicom Vrbani na istoku, na sjeveru dijelom Cirkovljanskom ulicom i dijelom ulicom Vrbani te na zapadu planiranom Vrapčanskom ulicom u produžetku. Ulice Domašinečka i Cenkovečka presijecaju obuhvat na dva dijela: sjeverno i južno od središnje i najveće neposredno spojene čestice Z1 namjene.

Grafički prikazi namjene i obuhvata prostora
Površine Z1 namjene[image: image1.png]



Okvrina površina javnog parka je ~22.500 m2 s postojećim i planiranim pristupnim prometnicama unutar obuhvata[image: image2.png]



4. Arhitektonsko i urbanističko rješenje

4.1. Opće smjernice za oblikovanje prostora
· isključivo korištenje rješenja utemeljena u prirodi gdje god je to primjenjivo i stvoriti ugođaj zelene oaze u preizgrađenom kvartu guste naseljenosti, 

· osigurati puno prostora za šetanje i za odmor, kao i maksimalno zasjenjenje površine,

· osigurati sadržaje koji će doprinijeti poboljšanju kvalitete života stanovnika svih dobnih skupina s posebnim prilagodbama za osobe s invaliditetom i posebno osmisliti sadržaj za djecu rane i srednje dobi, za adolescente i za osobe treće životne dobi,

· projektiranje u skladu sa suvremenim trendovima u Europi i svijetu: odmak od dosadašnje prakse projektiranja urbanih parkova i dječjih igrališta s naglaskom na prirodno, održivo i višeosjetilno te

· povećanje biološke raznolikosti, zaštita oprašivača i korištenje rješenja utemeljena u prirodi odnosno NBS rješenja.

4.2. Programske smjernice
Budući da je imovinsko-pravno stanje parcela mješovito, odnosno djelomično privatno i djelomično Gradsko, važna komponenta projekta je da se izvršava u etapama. Dakle nužno je realizaciju projekta sagledati etapno u skladu s imovinsko-pravnim a po etapama izgradnje.

Dodatno, ispod su prijedlozi sadržaja za zone parka.

1. Perivoj park/Park-šuma s odgovarajućim udjelom bjelogoričnog i crnogoričnog biljnog materijala i što više hlada: stvoriti što prirodniji ugođaj.


2. Zone odmora: dovoljan broj pješačkih i biciklističkih staza i šetnica s popratnim odmaralištima (klupe, stolovi, ozelenjene pergole, nadstrešnice, “hammock” ljuljačke za odmor itd). Površine s travom za odmor na travi, piknik, druženja i slično.


3. Parkovna oprema: pojedinačne klupe za odmor, komplet klupa i stolova, ozelenjene pergole, česme za pitku vodu, koševi za otpad, nadstrešnica, ljuljačke za odmor (hammock).


4. Dječje igralište: umjesto kataloških sprava primijeniti praksu projektiranja prirodnih višeosjetilnih (inkluzivnih) igrališta za sve uzraste i djecu s posebnim potrebama, naglasak na prirodno (drvo, brežuljci, voda, vegetacija). Po mogućnosti koristiti određenu tematsku jedinicu u svrhu uspostave edukativnog sadržaja u zoni dječje igre. Određeni dio obuhvata planirati za slobodnu igru - travnjak.

5. Natkriveni paviljon u centru većeg prostora namijenjenog za okupljanje stanovnika uz mogućnost održavanja kulturnih i društvenih manifestacija. 

6. Kišni vrtovi, malo jezero. Kao dio rješenja utemeljenog na prirodi. Koristiti i u edukativne svrhe parka, kao primjer dobre prakse i planiranja NBS rješenja u gradovima.
7. Mali botanički vrt.
8. Edukativna šetnja.
9. Mali voćnjak: uključiti (djelomično) sadnju jestivog bilja, voćki (ribizl, jabuka, trešnja, orah).

10. Mala šuma (Tiny Forest) - dio parka može se pretvoriti u divlje okruženje nesmetano rastuće vegetacije u svrhu zaštite biološke raznolikosti.

11. Zone rekreacije
- Stolni tenis
- Koš

12. Infrastruktura parka

· Iako se javna rasvjeta projektira prema posebnim uvjetima, prijedlog Vijeća je da se planira ekološka rasvjeta, tj. rasvjetu s malim intenzitetom luksa primjerenom zelenoj zoni, toplija boja rasvjete, LED rasvjetu s malom potrošnjom, rasvjeta zasjenjena na način da osvjetljava samo svoju neposrednu okolicu i ne emitira svjetlost horizontalno) i to po glavnim stazama, te u blizini sadržaja.
· Planirati osiguravanje pitke vode uz sadržaje 
· Dva podzemna zelena otoka (na sjevernoj i južnoj strani parcele).
· Javni toalet
· prostor parkiranja nemotoriziranih vozilas punionicom za električne romobile i električne bicikle

Oblikovanje potrebnih elemenata – smjernice

· Budući da cjelovitost zone javnog parka sijeku ulice Domašinečka i Cenkovečka, bitno je ostvariti kontinuitet pješačkog i nemotoriziranog prometa između presječenih dijelova obuhvata prostora, kao i s obzirom na već postojeće koridore nogostupa. Potrebno je kreirati pješačke prijelaze na primjerenim lokacijama na koridoru prometnice i preporučljivo je razmotriti mogućnost zatvaranja neasfaltiranog dijela Cenkovečke ulice za motorizirani promet kako bi se što cjelovitije oblikovao prostor javnog parka.
· Prostore na granici prometnica (na zapadnom rubu planira se produžetak Vrapčanske ulice) ograditi i zatvoriti sa zelenilom i drugim rješenjima utemeljenim u prirodi.
· Prirodne antistresne podloge - bilo da je riječ o običnoj travi, o šljunku, pijesku, drvenoj sječki - mulch (prema normama koje se koriste čitav je niz prihvatljivih prirodnih podloga za tu namjenu).
· Ograđivanje igrališta prirodnim "ogradama" - Izbjeći ograde kakve se uniformirano postavljaju u parkovima grada Zagreba, odvajanje prostora za dječju igru riješiti na prirodan način (grmoliko bilje, brežuljak, cvjetnjak, pergole s mrežastim ogradama s planiranim penjačicama za ozelenjavanje koje ujedno mogu osiguravati hlad mjestima za sjedenje, te druga kreativna i funkcionalna rješenja).
· Stazice i puteljci - nepravilno, vijugavo, prirodni materijali - Novi smjerovi kretanja (pješačkih staza), osim logičnih i utabanih staza, neka budu dinamični, izazivaju znatiželju (organičke staze, ne vidi se što je iza zavoja), otvaraju mogućnost stvaranja intimnijih/skrivenijih dijelova parka, uz izloženija mjesta za druženje (npr. sjenica sa stolom i klupama u centralnom dijelu).
Stazice iz prirodnih materijala (npr. nabijene šljunčane staze i slično). Za zastore pješačkih površina koristiti prirodnu alternativu betonu ili asfaltu te planirati vodopropusne zastore što je više moguće uz zadržavanje kvalitete izvedbe i estetike u prostoru.

Vegetacija i biljne vrste - napomene

· Sadnja autohtone vegetacije primjerene podneblju i lokalitetu (NBS), izbjegavanje visoko alergenih vrsta.
· Uvrstiti vegetaciju pogodnu za oprašivače (NBS).
· Očuvanje postojećeg kvalitetnog visokog zelenila (npr. 2 odrasla stabla uz Cenkovečku ulicu).
· Davanje prednosti drvenastim vrstama pred travom koja zahtijeva veliku potrošnju vode za održavanje, a drveće bolje utječe na smanjenje učinka toplinskog otoka (NBS).
· Uspostava nekošenih zelenih koridora i površina unutar uređenih javnih zelenih površina radi zaštite oprašivača (NBS).
· Uspostava kućica za ptice i za kukce, odnosno općenito rješenja koja povećavaju bioraznolikost područja (NBS).
· Česme za vodu planirati s donjim elementom koji sakuplja vodu i koji je namijenjen psima, tj. općenito kućnim ljubimcima.
Izvedivost

Od projekta očekujemo da je izvediv kroz realistični proračun na raspolaganju za projekte te vrste.

SLIKE

Primjeri dječjih igrališta

5. Zaključak Vijeća Mjesnog odbora Vrbani sa 4. sjednice održane 17. rujna 2021.
ZAKLJUČAK
1. Vijeće Mjesnog odbora Vrbani razmatralo je zahtjev vezano za davanje mišljenja na Program za provedbu javnog natječaja za izradu idejnog krajobrazno-urbanističko-arhitektonskog rješenja za uređenje javnog parka Vrbani II na k.č.br. 5990 k.o. Vrapče.

2. Vijeće traži proširenje obuhvata programa na susjedne čestice namjene Z1 – JAVNE ZELENE POVRŠINE – JAVNI PARK, osim k.č.br. 5990 k.o. Vrapče na k.č.br. 5992/1, 5994, 5995, 5996, 5997, 5742/1, 5741/1, 5741/2, 5748/4, 5748/2 i 5748/4 sve k.o. Vrapče u cijelosti, te dio k.č.br. 5747, 5748/5, 5748/3 sve k.o. Vrapče, na način da se planira etapna realizacija uređivanja ovih površina.

3. Vijeće traži da se u novom programu za raspisivanje javnog natječaja pažljivo planira zelena infrastruktura tako da se osmisli cjelovit krajobrazan prostor koji će imati ugođaj perivoj parka ili park šume. Prostor bi trebao uključivati sadržaje za sve dobne skupine, prvenstveno djecu i starije osobe (višeosjetilna igrališta za djecu svih dobnih skupina, multifunkcionalni paviljon za kulturna i slična događanja, puno mjesta za odmor za starije građane, česme s pitkom vodom, puno staza za šetnju). 

4. Vijeće inzistira da se za značajan dio površine parka, posebno onaj dio koji je namijenjen raznim sadržajima, u programu previdi participativno dizajniranje sa zainteresiranim članovima zajednice. Predlažemo da grupa stanovnika mjesnog odbora, odabrana preko javnog poziva, sudjeluje u svim fazama planiranja parka (od odabira sadržaja do odabira urbane opreme), te da se projektom predvide bar dvije javne konzultacije idejnog projekta.

5. Ovaj zaključak se dostavlja Vijeću Gradske četvrti Trešnjevka-jug.
Ad. 3. Postava uzdignute pješačke plohe u Rudeškoj cesti 234 po zahtjevu N.J.G. 

Članovi Vijeća primili su materijal uz poziv.

U raspravi sudjeluju svi članovi.

Nakon rasprave Vijeće jednoglasno donosi 

Z A K LJ U Č A K

1. Vijeće 
Mjesnog odbora Vrbani razmatralo je prijedlog N.J.G. o zamjeni postojećih uspornika s uzdignutom pješačkom plohom u Rudeškoj cesti 234.

2. Vijeće predlaže da se postojeći uspornici zbog oštećenja uklone te da se na uspostavljenom pješačkom prijelazu postavi uzdignuta pješačka ploha u Rudeškoj cesti 234. U slučaju da postava uzdignutog uspornika ometa skretanje u podzemnu garažu, Vijeće kao alternativnu lokaciju plohe predlaže mjesto sadašnjih uspornika na kolničkim trakama istočno od Rudeške 234.

3. Vijeće predlaže uspostavu uspornika s uzdignutom plohom na mjestu sadašnjih uspornika sjeverno od Palinovečke 38 (ucrtano na izvatku iz Geoportala).
4. Zaključak dostaviti Vijeću Gradske četvrti Trešnjevka - jug.
Izvadak iz Geoportala : 

[image: image14.png]



Ad. 4. Postava klamerica za bicikle u na križanju Rudeške ceste i Palinovečke ulice po zahtjevu J.V.T.

Članovi Vijeća primili su materijal uz poziv.
U raspravi sudjeluju: Borna Lozo, Ivan Kranjc, Nikola Kos i Dominik Nizić
Nakon rasprave Vijeće jednoglasno donosi 
Z A K LJ U Č A K

1. Vijeće 
Mjesnog odbora Vrbani razmatralo je prijedlog J.V.T. o postavi klamerica za bicikle na križanju Rudeške ceste i Palinovečke ulice.
2. Vijeće je suglasno s predmetnim prijedlogom.

3. Vijeće predlaže da se postave 3 klamerice za bicikle na predmetnome križanju, (ucrtano na izvatku iz Geoportala) te će isto uvrstiti u prijedloge za sljedeće plansko razdoblje.
4. Zaključak dostaviti Vijeću Gradske četvrti Trešnjevka - jug.
Izvadak iz Geoportala:
[image: image15.png]



Ad. 5. Postava zaštitnog stupića u Palinovečkoj ulici 19b po zahtjevu Z.Č.

Članovi Vijeća primili su materijal uz poziv.

Predsjednik Vijeća obrazlaže točku dnevnog reda

U raspravi sudjeluju: Tomislav Spahić i Nikola Kos

Nakon rasprave Vijeće jednoglasno donosi 

Z A K LJ U Č A K

1. Vijeće 
Mjesnog odbora Vrbani razmatralo je prijedlog Z. Č. o postavi zaštitnih stupića u Palinovečkoj 19b.
2. Vijeće je suglasno s predmetnim prijedlogom.

3. Vijeće predlaže da se postavi zaštitni stupić uz uvjet da ne ometa prolaz osobama smanjenje pokretljivosti te će isto uvrstiti u prijedloge za sljedeće plansko razdoblje.
4. Zaključak dostaviti Vijeću Gradske četvrti Trešnjevka - jug.
Ad. 6. Prijedlog uspostave parkirališnih mjesta na nogostupu u Rujanskoj ulici sjeverno od k.br. 13 po prijedlogu Gradskog ureda za obnovu, izgradnju, prostorno uređenje, graditeljstvo, komunalne poslove i promet
Članovi Vijeća primili su materijal uz poziv.

U raspravi sudjeluju: Borna Lozo, Dominik Nizić, Lovro Hrust i Tomislav Spahić.

Nakon rasprave Vijeće jednoglasno donosi 
Z A K LJ U Č A K

1. Vijeće 
Mjesnog odbora Vrbani razmatralo je prijedlog Gradskog ureda za obnovu, izgradnju, prostorno uređenje, graditeljstvo, komunalne poslove i promet o uspostavi parkirališnih mjesta na nogostupu u Rujanskoj ulici sjeverno od k.br. 13.
2. Vijeće je suglasno s prijedlogom 1 – uzdužna parkirališna mjesta sa prostorom za kretanje biciklista i pješaka.    

3. Zaključak dostaviti Vijeću Gradske četvrti Trešnjevka - jug.

Ad. 7. Preimenovanje autobusnog stajališta „Ulica Hrvatskog sokola“

Članovi Vijeća primili su materijal uz poziv.

U raspravi sudjeluju: Borna Lozo, Milan Radulović, Ivan Kranjc, Nikola Kos, Dominik Nizić, Lovro Hrust i Tomislav Spahić.

Nakon rasprave Vijeće jednoglasno donosi
Z A K LJ U Č A K

1. Vijeće 
Mjesnog odbora Vrbani razmatralo je prijedlog o promjeni naziva autobusnog stajališta „Hrvatskog sokola“ na Zagrebačkoj aveniji na križanju s Ulicom Hrvatskog sokola. 

2. Vijeće je suglasno s promjenom naziva autobusnog stajališta „Hrvatskog sokola“ u novi naziv „Pešćanska“.

3. Zaključak dostaviti Vijeću Gradske četvrti Trešnjevka - jug.
Ad. 8. Davanje mišljenja na materijal dostavljen temeljem članka 86. stavka 2. Statuta Grada Zagreba: Nacrt prijedloga Odluke o izmjenama i dopunama Odluke o davanju u zakup i na drugo korištenje površina javne namjene

Članovi Vijeća primili su materijal uz poziv.

U raspravi sudjeluju: Borna Lozo, Milan Radulović, Ivan Kranjc, Nikola Kos, Dominik Nizić, Lovro Hrust i Tomislav Spahić.

Nakon rasprave Vijeće uz 4 glasa ZA, 2 PROTIV i 2 SUZDRŽANA nije usvojilo prijedlog zaključka o davanju pozitivnog mišljenja na  Nacrt prijedloga Odluke o izmjenama i dopunama Odluke o davanju u zakup i na drugo korištenje površina javne namjene.
Ad 9. Pitanja, prijedlozi i obavijesti
Vijećnik Nizić obavještava prisutne da je kriterij kreativnosti i inovativnosti nemjerljiv i nedovoljno precizan iz Odluke o izmjenama i dopunama Odluke o davanju u zakup i na drugo korištenje površina javne namjene.

Lovro Hrust se priklanja tom mišljenju i također obavještava da smatra da neki od kriterija koji su navedeni u Članku 22.e Odluke o izmjenama i dopunama Odluke o davanju u zakup i na drugo korištenje površina javne namjene nisu mjerljivi i da nisu primjereni za transparentni postupak javne nabave koji bi sve natjecatelje trebao dovesti u jednak položaj.

Predsjednik replicira vijećnicima na sve primjedbe, objašnjava zašto je bitno imati spomenuti kriterij i ističe da su sve predložene izmjene vrlo dobrodošle i značajan korak naprijed u odnosu prethodnu izrazito štetnu praksu, na što se nadovezuje vijećnik Kos i objašnjava važnost kriterija kreativnosti i inovativnosti.

Vijećnici Spahić i Radulović iznijeli su prijedloge točaka dnevnih redova budućih sjednica, na što predsjednik replicira da se jedna već planira kao prijedlog Programa održavanja komunalne infrastrukture Trešnjevke-jug, tako da će pravovremeno biti uvršteno na dnevni red i replicira da drugu treba doraditi sa svim potrebnim detaljima i materijalimam, pa dostaviti prije iduće sjednice. 

Budući da više nitko ne traži riječ, predsjednik konstatira da je dnevni red iscrpljen i zaključuje sjednicu.

Dovršeno u 19:40 sati.

KLASA:024-08/22-003/895
Urbroj:251-13-11-15-22-2
Zagreb, 26. travnja 2022.

